Source: https://www.globenewswire.com/news-release/2019/03/05/1747740/0/fi/KUTSU-MARIMEKKO-OYJ-N-VARSINAISEEN-YHTI%C3%96KOKOUKSEEN.html?print=1
Timestamp: 2019-03-22 22:12:42+00:00
Document Index: 12860858

Matched Legal Cases: ['KKO ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Print - KUTSU MARIMEKKO OYJ:N VARSINAISEEN YHTIÖKOKOUKSEEN
Marimekko Oyj, Pörssitiedote 5.3.2019 klo 10.00
Marimekko Oyj:n osakkeenomistajat kutsutaan varsinaiseen yhtiökokoukseen, joka pidetään keskiviikkona 17. huhtikuuta 2019 klo 14.00 alkaen Finlandia-talossa, kongressisiipi, B-sali, Mannerheimintie 13e, 00100 Helsinki. Kokoukseen ilmoittautuneiden vastaanottaminen ja äänestyslippujen jakaminen alkaa kokouspaikalla klo 13.00.
Emoyhtiön jakokelpoiset varat 31.12.2018 olivat 29 959 907,71 euroa, josta tilikauden voitto oli 15 125 007,73 euroa. Hallitus ehdottaa yhtiökokoukselle, että vuodelta 2018 maksetaan varsinaista osinkoa 0,60 euroa osakkeelta sekä lisäosinkona 1,25 euroa osakkeelta eli yhteensä 1,85 euroa osakkeelta. Ehdotetun osingon kokonaisuuruus on 14 928 778,50 euroa, ja loput varoista jätetään omaan pääomaan. Lisäosinko ehdotetaan maksettavaksi 1.11.2018 tiedotetun mukaisesti siksi, että pääkonttorin myynti keväällä 2018 vahvisti yhtiön taloudellista asemaa. Hallituksen ehdotus perustuu osakekohtaiseen tulokseen (EPS) ja huomioi ehdotetun osingon kokonaissuuruuden.
Hallitus ehdottaa, että osinko maksetaan osakkeenomistajalle, joka on osingonmaksun täsmäytyspäivänä 23.4.2019 merkittynä Euroclear Finland Oy:n Marimekko Oyj:n hallituksen lukuun pitämään yhtiön osakasluetteloon. Hallitus ehdottaa, että osinko maksetaan 30.4.2019. Yhtiön taloudellisessa asemassa ei tilikauden päättymisen jälkeen ole tapahtunut olennaisia muutoksia. Yhtiön maksuvalmius on hyvä, eikä ehdotettu voitonjako vaaranna hallituksen näkemyksen mukaan yhtiön maksukykyä.
Osakkeenomistajat, jotka edustavat noin 29 % kaikista Marimekko Oyj:n osakkeista ja äänistä, ovat yhtiöstä ja sen osakkeenomistajista riippumattomista jäsenistä koostuvan tarkastus- ja palkitsemisvaliokunnan valmisteleman ehdotuksen mukaisesti ilmoittaneet esittävänsä yhtiökokoukselle, että hallituksen jäsenille ja puheenjohtajalle maksettavia palkkioita korotetaan siten, että puheenjohtajan palkkio olisi 48 000 euroa (2018: 40 000 euroa), varapuheenjohtajan palkkio 35 000 euroa (2018: 30 000 euroa) ja jäsenten palkkio 26 000 euroa (2018: 22 000 euroa) vuodessa.
Lisäksi ehdotetaan, että valiokuntatyöstä suoritetaan valiokuntaan valittaville henkilöille erillinen kokouskohtainen palkkio seuraavanlaisesti: puheenjohtajalle 2 000 euroa (2018: 0 euroa) ja jäsenille 1 000 euroa (2018: 0 euroa).
Samat osakkeenomistajat ehdottavat lisäksi tarkastus- ja palkitsemisvaliokunnan valmisteleman ehdotuksen mukaisesti, että edellä mainituista hallituksen jäsenten vuosipalkkioista noin 40 % maksettaisiin markkinoilta hankittavina Marimekko Oyj:n osakkeina ja loput rahana. Palkkio maksettaisiin kokonaan rahana, mikäli hallituksen jäsenellä on yhtiökokouspäivänä 17.4.2019 hallussaan yli 500 000 euron arvosta yhtiön osakkeita. Osakkeet hankittaisiin suoraan hallituksen jäsenten lukuun kahden viikon kuluessa siitä, kun osavuosikatsaus ajalta 1.1.–31.3.2019 on julkistettu, tai mikäli tämä ei olisi sisäpiirisäännökset huomioiden mahdollista, ensimmäisenä mahdollisena ajankohtana tämän jälkeen.
Mikäli Mika Ihamuotila valitaan hallituksen jäseneksi ja sen puheenjohtajaksi, kuten tämän kokouskutsun kohdassa 12 esitetään, hänelle maksetaan edellä mainitun vuosipalkkion lisäksi erillisen johtajasopimuksen nojalla 17.4.2019 alkaen kuukausipalkkiona puolipäiväisestä toimesta 4 400 euroa (2018: täysipäiväisestä toimesta 8 800 euroa). Tarkastus- ja palkitsemisvaliokunta arvioi erikseen tämän sopimuksen ehtoja.
Osakkeenomistajat, jotka edustavat noin 29 % kaikista Marimekko Oyj:n osakkeista ja äänistä, ovat ilmoittaneet ehdottavansa yhtiökokoukselle, että hallitukseen valitaan seitsemän (7) jäsentä.
Edellä mainitut osakkeenomistajat, jotka edustavat noin 29 % kaikista Marimekko Oyj:n osakkeista ja äänistä, ovat ilmoittaneet esittävänsä yhtiökokoukselle, että hallituksen jäseniksi seuraavan varsinaisen yhtiökokouksen loppuun valitaan uudelleen Rebekka Bay, Elina Björklund, Arthur Engel, Mika Ihamuotila, Mikko-Heikki Inkeroinen, Helle Priess ja Catharina Stackelberg-Hammarén.
Ehdotetut hallituksen jäsenet ovat saattaneet yhtiön tietoon, että mikäli he tulevat valituiksi, he valitsevat keskuudestaan puheenjohtajaksi Mika Ihamuotilan ja varapuheenjohtajaksi Elina Björklundin ja edelleen, että he valitsevat keskuudestaan tarkastus- ja palkitsemisvaliokunnan puheenjohtajaksi Elina Björklundin ja jäseniksi Mikko-Heikki Inkeroisen ja Catharina Stackelberg-Hammarénin.
Hallitukseen ehdolla olevat jäsenet esitellään tarkemmin yhtiön kotisivuilla osoitteessa company.marimekko.com kohdassa Sijoittajat/Hallinto/Yhtiökokous.
Hallitus ehdottaa hallituksen tarkastus- ja palkitsemisvaliokunnan suosituksesta yhtiökokoukselle, että tilintarkastajalle maksetaan palkkio yhtiön hyväksymän laskun mukaan.
Hallitus ehdottaa hallituksen tarkastus- ja palkitsemisvaliokunnan suosituksen mukaisesti yhtiökokoukselle, että yhtiön tilintarkastajaksi valitaan uudelleen tilintarkastusyhteisö KPMG Oy Ab, joka on ilmoittanut päävastuulliseksi tilintarkastajakseen KHT Virpi Halosen toimikaudeksi, joka päättyy vuoden 2020 varsinaisen yhtiökokouksen päättyessä.
Edellä mainitut yhtiökokouksen asialistalla olevat päätösehdotukset sekä tämä kokouskutsu ovat nähtävillä Marimekko Oyj:n kotisivuilla osoitteessa company.marimekko.com kohdassa Sijoittajat/Hallinto/Yhtiökokous. Yhtiön tilinpäätös, hallituksen toimintakertomus ja tilintarkastuskertomus ovat saatavilla yhtiön kotisivuilla kohdassa Sijoittajat/Hallinto/Yhtiökokous viimeistään 27.3.2019. Päätösehdotukset ja muut edellä mainitut asiakirjat ovat saatavilla myös yhtiökokouksessa, ja niistä sekä kokouskutsusta lähetetään pyydettäessä jäljennökset osakkeenomistajille. Yhtiökokouksen pöytäkirja on nähtävillä yhtiön kotisivuilla viimeistään 30.4.2019.
Oikeus osallistua yhtiökokoukseen on osakkeenomistajalla, joka on yhtiökokouksen täsmäytyspäivänä 5.4.2019 rekisteröitynä Euroclear Finland Oy:n Marimekko Oyj:n hallituksen lukuun pitämään yhtiön osakasluetteloon. Osakkeenomistaja, jonka osakkeet on merkitty hänen henkilökohtaiselle arvo-osuustililleen, on rekisteröity yhtiön osakasluetteloon.
Yhtiön osakasluetteloon merkittyä osakkeenomistajaa, joka haluaa osallistua yhtiökokoukseen, pyydetään ilmoittautumaan yhtiökokoukseen viimeistään perjantaina 12.4.2019 ennen klo 16.00.
Ilmoittautua voi 5.3.2019 klo 10.00 alkaen
täyttämällä ilmoittautumislomakkeen yhtiön kotisivuilla osoitteessa company.marimekko.com kohdassa Sijoittajat/Hallinto/Yhtiökokous
puhelimitse numeroon 020 770 6893 (arkipäivisin klo 16.00 saakka)
sähköpostitse osoitteeseen yk@marimekko.com.
Mahdolliset valtakirjat pyydetään toimittamaan alkuperäisinä osoitteeseen Marimekko Oyj, Lakiosasto, PL 107, 00811 Helsinki ennen ilmoittautumisajan päättymistä.
Hallintarekisteröityjen osakkeiden omistajalla on oikeus osallistua yhtiökokoukseen niiden osakkeiden nojalla, joiden perusteella hänellä olisi oikeus olla merkittynä yhtiön Euroclear Finland Oy:n Marimekko Oyj:n hallituksen lukuun pitämään osakasluetteloon yhtiökokouksen täsmäytyspäivänä 5.4.2019. Osallistuminen edellyttää lisäksi, että osakkeenomistaja on näiden osakkeiden nojalla tilapäisesti merkitty Euroclear Finland Oy:n Marimekko Oyj:n hallituksen lukuun pitämään osakasluetteloon viimeistään 12.4.2019 klo 10.00 mennessä. Hallintarekisteriin merkittyjen osakkeiden osalta tämä katsotaan ilmoittautumiseksi yhtiökokoukseen. Hallintarekisteröidyn osakkeen omistajaa kehotetaan pyytämään hyvissä ajoin omaisuudenhoitajaltaan tarvittavat ohjeet koskien tilapäistä merkitsemistä osakasluetteloon, valtakirjojen antamista ja ilmoittautumista yhtiökokoukseen. Omaisuudenhoitajan tilinhoitajayhteisön tulee ilmoittaa hallintarekisteröidyn osakkeen omistaja, joka haluaa osallistua varsinaiseen yhtiökokoukseen, merkittäväksi tilapäisesti yhtiön osakasluetteloon yllä mainittuun ajankohtaan mennessä.
Marimekko Oyj:llä on kokouskutsun päivänä 5.3.2019 yhteensä 8 089 610 osaketta ja 8 089 610 ääntä.